NOREFJELL GOLFKLUBB (NGK)

Styrets beretning

2023

**Styrets sammensetning**

Styreleder: Nils Olav Rislå (personell, klubbhus, markedsføring)

Nestleder/møtesekr.: Vegard Bøe (ansv. medlemmer)

Medlem: Rune Kaland (ansv. økonomi)

Medlem: Marius Ly Arnesen (Turneringer)

Medlem: Tor Fretland (ansv. banen)

Medlem: Jostein Kjernaas (banen)

Varamedlem: Maiken Helene Steen Lund

Valgkomiteen:

Medlemmer: Therese Myrhaug, Bjørn Christian Varild

Revisorer: Lars Tore Fladhus, Thomas Bottolfs

Styret har gjennom året hatt 2 styremøter gjennomført digitalt på Teams. I tillegg mye kommunikasjon via e-post. Styret har også nedsatt et arbeidsutvalg bestående av styreleder, nestleder og baneleder som har hatt 2-4 møter pr. måned i sesong.

**NIF’s regelverk. Lovnorm**

En ny lovnorm for idrettslag er vedtatt av NIF idrettsstyret, 22. oktober 2015.

Styret arbeider mot en tilpasning av egne vedtekter til NIF’s regelverk der dette er mulig. Foreløpig er det foretatt en tilpasning som gjør at årsmøte avholdes tidligere enn det som har vært vanlig (ved sesongstart, mot nå innen utgangen av mars eller snarest deretter) Alle oppdateringer fra årsmøte (styre, regnskap, beretninger, medlemmer ol.) skal innberettes NIF innen utgangen av april.

For Norefjell golfklubbs vedkommende, må forholdet til Baneselskapet (AS’et) avklares før nye vedtekter kan vedtas.

**Medlemmer/Klubb**

Norefjell Golfklubb fortsetter å øke medlemsmassen. I 2023 hadde vi en netto økning på 9 medlemmer. Pr 31.12.2023 hadde klubben 514 medlemmer. Det ble avholdt 3 Veien-Til-Golf-kurs i 2023.

Klubbmesterskapet ble avholdt 10.september med 37 deltakere. Klubbmester for damer ble Eli Sørli (112 slag) og på herresiden ble det Jostein Kjernaas (77 slag). Det var også satt opp en egen juniorklasse, hvor klubbmesteren ble Lucas Porsmyr Evensen (85 slag). Det ble satt opp mange fine premier

**Marked**

Utstrakt bruk av sosiale medier og annonser førte til mye besøk på banen. Det kom ingen nye sponsorer i 2023.

Turneringer

Olympique Invitational 3.juni 2023: 44 påmeldte spillere, med vinnerne Bråten, Sellgren, Svartås og Roppestad Moen som kvalifiserte seg til Golden Child Invitational i august samme år og kom på 3. plass.

Norefjell Open Stableford med 56 spillere ble arrangert 12. august 2023, og Norefjell Open Scramble ble arrangert 13. august 2023 med hele 112 spillere.

Vinnerne av Norefjell Open ble som følger:

Stableford:

* Klasse under 18 i hcp: Erik Bjøre, Norefjell, 39 poeng
* Klasse over 18 i hcp: Sofie Nilsen, Ballerud, 46 poeng
* Junior: Marius Vidardsønn Roaldset, Ullensaker, 46 poeng

Scramble:

Simen Bjørn Juklerød-Tollefsrud / Andreas Johansen, -10 slag netto

Her var det også mange trekkepremier fra Norefjell Skisenter, Joker Norefjell og Olympique.

**Banen**

Etter en bra vår, fikk vi en kraftig tørke ca. ut juli. I den anledning gikk vi over og skiftet ca 20 spredere, samtidig som sektor ble riktig stilt. Det var en merkbar forbedring sammen med **telefonstyring av fjordpumpa.**

August ble preget av **100-årsflom** i Krøderen, og store nedbørsmengder.

På overtid greide Oscar, Kristian og Miro å skru ut og redde den nye pumpa fra flommen 9.8.

**Norefjell Open** stod for døren 12 og 13.8. Vi hadde tiltro til og erfaring med at banen taklet mye vann, så vi gikk for gjennomføring. Den startet i lett regn, men det ga seg, og folk var fornøyde!

Som Head greenkeeper er også jeg fornøyd med at vi har kommet godt gjennom **overvintring, tørke og flom og nedbør**. Det meste ligger jo i klima, jordarter og nedbør, men også riktige grep til rett tid.

26-27.8, kom det lokalt mer nedbør under **Hans**. Det resulterte i at bekkene **rant over** på fairway 3 og 6. Der ligger det rør, men de går fulle under ekstrem nedbør. Men vi holdt åpent, mens mange måtte stenge.

Så må jeg få nevne den entusiastiske **banekomiteen** med Vegard, Jostein, og nå også Thomas Bottolfs. Det har blitt gjort flere dugnader med ryddesag, og juniorgruppa har deltatt med ballplukking. Vi fant baller i skogen rundt rangen for 20 000 kr!

Dette er året da vi fikk ny **traktor.** Dette har ståttpå ønskelista i mange år, og gjør oss mer selvhjulpne og uavhengige. Sammen med med ny **kantklipper**, som vi nå kaller **Giraffen** ( Girafetta), har **Jostein** vist hvilke arealer vi kan nå med den. Den maler opp kvist og gamle stubber og lyng, så det blir spillbart derifra!

**Vegard** har i kompaniskap med sin far, Asle, skiftet ut og lagt nye betong**utslag** på venstre **range**. De har vært selvgående og administrert seg selv. Det er bare nydelig!

Asle har også foretatt maskinell fjerning av kvist mellom 13 og 15, og bl. a. med hjelp av Bjørn Olav Ødegård, ble det foretatt planering der senhøstes. Grøft v.16 er også rensket.

Ellers har vi kjøpt inn en brukt **hybrid fairwayklipper** til en rimelig penge.

Vi rakk også **hullpipelufting** m. påfølgende dressing før frosten kom. Det har aldri vært gjort i banens historie. Vi fjerner filt og forbedrer stimpen med det. Bør gjentas til våren.

Har hatt befaring med **Mads Thiers** fra Skaaret Landskap vedr. utslag. Vi har en plan som innbefatter tilføring av masser. Noe er faktisk blitt tilkjørt i vinter av Alf Kjernaas. Så trenger vi finmasser til våren. Det kan gi noen midlertidige utslag i sommer.

Ellers har bemanningen vært på et minimum i sommer, så driften er meget nøktern. Vi sliter også med flere arbeidsmaskiner som er gått ut på dato. De er reparasjonsobjekter. En ny maskin kan koste like mye som en Tesla! Heldigvis har vi greenkeeper Kristian, som er en dyktig reparatør.

Banen har hatt et stabilt snødekke i hele vinter, så vi håper på en god overvintring.

**Drift**

Banemannskap har under sesongen 2023 vært Kristian Hede, Tom Løvhaugen, Oscar Moen og Ole Kenneth Høgli. Vi har også hatt god hjelp fra Rolf Heia.

**Huset**

Klubbhuset har vært bemannet hver helg og alle feriedager i 2023. Det er Elisabeth Esmark, Nathaliia Sereda og Erik Bjøre som har stått for vertskapet i verdensklasse. Renoo har stått for renhold.

Det har vært utstrakt bruk av selvbetjent betaling gjennom Favrit, noe som har fungert veldig bra.

**Økonomi**

2023 ble et meget godt økonomisk år, med en greenfee inntekt på 1.196.333, som er 36% opp fra 2022 og det beste vi har registrert noen gang. Vi budsjetterte med en videre nedgang slik vi opplevde i 2022, men vi ser golfinteressen på Norefjell er i klar fremgang. Vi kan konkludere at den kraftige økningen i covid-året 2020 har satt seg og at den forbedrede banekvaliteten som følger med bedre økonomi blir reflektert i høyere besøk på banen.

Som i 2022 oppjusterte vi prognosen gjennom året, som medførte økte rammer til banekomitén. Vi har ikke som mål å oppnå høye resultater, da vi pløyer mest mulig tilbake til banen i form av vedlikehold, utbedringer og maskininvesteringer. Banekostnadene nådde en ny topp i 2023 på 980.000. I 2023 endte resultatet på 104.000, ned fra 117.000 i 2022. Etter endt sesong er det tatt nye beslutninger om investeringer og innkjøp som medlemmene vil se i form av enda bedre bane i 2024, bl.a vil vi kjøre et prosjekt på tee-stedene.

Banekomiteen utarbeider prioriteringsliste som styret jobber ut fra. I budsjettet for 2024 legger vi konservativt til grunn en liten nedgang i greenfee. Vi er flere medlemmer, og medlemskontingenten er økt med konsumprisindeksen for å kompensere for prisøkninger på innsatsvarer og økte lønnskostnader. Vi legger i utgangspunktet opp til vesentlig lavere banekostnader i 2024 for å bygge kapital til et større prosjekt på vanningsanlegget planlagt for 2025.

Vi vil som tidligere år følge de månedlige tallene nøye og justere aktiviteten løpende. Klubben drives fortsatt etter frivillighetsmodell og vi jobber kontinuerlig for at mest mulig av tilgjengelige midler pløyes tilbake til banen.

Styret i Norefjell golfklubb 7.3.2023

Nils Olav Rislå Vegard Bøe Rune Kaland

Leder Nestleder Medlem

Tor Fretland Marius Ly Arnesen Jostein Kjernaas

Medlem Medlem Medlem